***АУДИТЫН ҮЙЛ АЖИЛЛАГАА ЭРХЛЭХ ТУСГАЙ ЗӨВШӨӨРӨЛ***

***ШИНЭЭР АВАХ ХҮСЭЛТЭЙ ЭТГЭЭДЭД ХҮРГЭХ МЭДЭЭЛЭЛ***.

Аудитын үйл ажиллагаа эрхлэх тусгай зөвшөөрөл олгох болон сунгахдаа Аж ахуйн үйл ажиллагааны тусгай зөвшөөрлийн тухай хууль болон Аудитын тухай хуулийн дагуу олгодог болно.

***Шинээр олгоход бүрдүүлэх материалын жагсаалт:***

1. Аж ахуйн үйл ажиллагааны тусгай зөвшөөрлийн тухай хуулийн 11 дүгээр зүйлийн 11.1 заасан баримт материалыг бүрдүүлнэ.Үүнд:
* Тусгай зөвшөөрөл хүссэн өргөдөл /эрхлэх үйлдвэрлэл, үйлчилгээний төрөл, хугацааг тодорхой дурьдах/;
* Тусгай зөвшөөрөл хүсэгч нь хуулийн этгээд бол улсын бүртгэлийн гэрчилгээ;
* Тусгай зөвшөөрөл хүсэгч нь иргэн бол иргэний үнэмлэхийн хуулбар /баримт бичгийг хүлээн авч байгаа эрх бүхий этгээд хуулбарыг эх хувьтай нь тулгаж, хуулбар үнэн зөв болох тухай тэмдэглэгээг үнэ төлбөргүй хийнэ/, хэрэв шуудангаар ирүүлсэн бол нотариатчаар гэрчлүүлсэн хуулбар;
* Улсын тэмдэгтийн хураамж төлсөн баримт;
* Тухайн үйлдвэрлэл, үйлчилгээний онцлогоос шалтгаалан хуульд заасан бусад баримт бичиг.
1. Аудитын тухай хуулийн 20 дугаар зүйлийн 20.1-д заасан материалыг бүрдүүлнэ. Үүнд:
* Аудитын хуулийн этгээд үүсгэн байгуулах шийдвэр;
* Аудитын хуулийн этгээдийн дүрмийн төсөл;
* Аудитын үйл ажиллагааны дотоод болон чанарын хяналтын стандарт;
* Байгууллагын дотоод хяналтын журам;
* Аудиторуудын дэлгэрэнгүй анкет;
* Мэргэшсэн нягтлан бодогчийн ёс зүйн тодорхойлолт;
* ММНБИнститутийн зөвшөөрөл;

***Тавигдах шаардлага:***

Аудитын хуулийн этгээд дараах нөхцөл, шаардлагыг хангасан байна. Үүнд:

* Үүсгэн байгуулагч, хувьцаа эзэмшигч нь Монгол Улсын мэргэшсэн нягтлан бодогч байх;
* Захирал, партнер нь мэргэшсэн нягтлан бодогчийн хугацаагүй эрхтэй, Институтээс зохих зөвшөөрөл авсан байх;
* Хоёроос доошгүй үндсэн орон тооны, хугацаагүй эрхтэй мэргэшсэн нягтлан бодогчтой байх;
* Аудиторууд нь мэргэжлийн ёс зүйн зөрчилгүй байх;
* Үйл ажиллагаа явуулах ажлын байр, техник хэрэгслээр хангагдсан байх;
* Үүсгэн байгуулагч, хувьцаа эзэмшигч нь гадаадын байгууллага бол тухайн байгууллагын нийт мэргэшсэн нягтлан бодогчдын гуравны хоёроос доошгүй хувь нь Монгол Улсын иргэн байх;
* Үүсгэн байгуулагч, хувьцаа эзэмшигч нь гадаадын байгууллага бол тухайн байгууллагын нийт хувьцаа эзэмшлийн гуравны нэгээс доошгүй хувийг Монгол Улсын иргэн, мэргэшсэн нягтлан бодогч эзэмшдэг байх;
* Аудитын үйл ажиллагаа олон улсын стандартад нийцсэн байх;
* Бусад хууль тогтоомжоор заасан нэмэлт шаардлага.
* Аудитын байгууллагад ажилладаг мэргэшсэн нягтлан бодогч өөр байгууллагад давхар ажил эрхлэх, бусад аудитын хуулийн этгээдэд гэрээгээр ажиллахыг хориглоно.

***АУДИТЫН ҮЙЛ АЖИЛЛАГАА ЭРХЛЭХ ТУСГАЙ ЗӨВШӨӨРЛИЙН***

***ХУГАЦАА СУНГАХ ЭТГЭЭДЭД ХҮРГЭХ МЭДЭЭЛЭЛ***.

Аудитын үйл ажиллагаа эрхлэх тусгай зөвшөөрөл олгох болон сунгахдаа Аж ахуйн үйл ажиллагааны тусгай зөвшөөрлийн тухай хууль болон Аудитын тухай хуулийн дагуу олгодог болно.

***Сунгахад бүрдүүлэх материалын жагсаалт:***

1. Аудитын тухай хуулийн 22 дугаар зүйлийн 22.3-т заасан материалыг бүрдүүлнэ. Үүнд:
* Өргөдөл;
* Сүүлийн 3 жилийн хугацааны үйл ажиллагааны тайлан;
* Ажиллагсдын жагсаалт;
* Үндсэн орон тоонд ажиллаж байгаа аудиторуудын нийгмийн даатгалын шимтгэл төлөлтийн лавлагаа;
* Мэргэшсэн нягтлан бодогчийн мэргэжлийн ёс зүйн тодорхойлолт;

***Тавигдах шаардлага:***

Аудитын хуулийн этгээд дараах нөхцөл, шаардлагыг хангасан байна. Үүнд:

* Үүсгэн байгуулагч, хувьцаа эзэмшигч нь Монгол Улсын мэргэшсэн нягтлан бодогч байх;
* Захирал, партнер нь мэргэшсэн нягтлан бодогчийн хугацаагүй эрхтэй, Институтээс зохих зөвшөөрөл авсан байх;
* Хоёроос доошгүй үндсэн орон тооны, хугацаагүй эрхтэй мэргэшсэн нягтлан бодогчтой байх;
* Аудитын байгууллагад ажилладаг мэргэшсэн нягтлан бодогч өөр байгууллагад давхар ажил эрхлэх, бусад аудитын хуулийн этгээдэд гэрээгээр ажиллахыг хориглоно;
* Нягтлан бодох бүртгэлийн тухай хуулийн 4.1.1-д заасан стандартыг мөрдөх аж ахуйн нэгж, байгууллагад аудитын үйлчилгээ үзүүлэх эрхтэй аудитын хуулийн этгээд нь дөрвөөс доошгүй хугацаагүй эрхтэй мэргэшсэн нягтлан бодогчтой байна;
* Аудитын хуулийн этгээд нь салбартай байж болох бөгөөд салбарт үндсэн орон тооны нэгээс доошгүй аудитортай байна. Салбарын захиралд энэ хуулийн 16.3 дахь хэсгийн заалт хамаарахгүй.